**ЗАЩИТА НА ПОДАВАЩИТЕ СИГНАЛИ ПО ЗЗЛПСПОИН**

**ИНФОРМАЦИЯ**

**ЗА УСЛОВИЯТА И РЕДА ЗА ПОДАВАНЕ НА СИГНАЛИ В СОФИЙСКИ ГРАДСКИ СЪД**

**по Закона за защита на лицата, подаващи сигнали или публично оповестяващи информация за нарушения (ЗЗЛПСПОИН)**

1. **Лица, на които се предоставя защитата по ЗЗЛПСПОИН**

Имате възможност да подадете сигнал за нарушение чрез канала за вътрешно подаване на сигнали в Софийски градски съд, ако сте сигнализиращо лице по смисъла на чл. 2, ал. 2 от ЗЗЛПСПОИН, а именно физическо лице, което подава сигнал за нарушение, станало му известно в качеството му на:

* Магистрат, съдебен служител или друго лице, което полага наемен труд в Софийски градски съд, независимо от характера на работата, от начина на заплащането и от източника на финансирането;
* Лица, които полагат труд без трудово правоотношение в Софийски градски съд;
* Стажант в Софийски градски съд;
* Лице, което работи за физическо или юридическо лице, негови подизпълнители или доставчици в Софийски градски съд;
* Кандидат за работа в Софийски градски съд, участвал в конкурс или друга форма на подбор за постъпване на работа и получил в това качество информация за нарушение;
* Магистрат или съдебен служител в Софийски градски съд, когато информацията е получена в рамките на трудово правоотношение, което е прекратено към момента на подаване на сигнала или на публичното оповестяване;
* Всяко друго сигнализиращо лице, което подава сигнал за нарушение, станало му известно в работен контекст.

Защита по закона се предоставя и на лицата, които подпомагат сигнализиращото лице в процеса на подаване на сигнала, лицата, които са свързани със сигнализиращото лице и могат да бъдат подложени на репресивни ответни действия поради сигнализирането, както и юридически лица, в които сигнализиращото лице притежава дялово участие, за които работи или с които е свързано по друг начин в работен контекст.

1. **Предметни области на сигналите за нарушения по ЗЗЛПСПОИН**

Сигналите за нарушения, подавани по реда на ЗЗЛПСПОИН, трябва да са се отнасят до една или повече от следните области, свързани с дейността на Софийски градски съд:

* Обществени поръчки;
* Опазване на околната среда;
* Защита на неприкосновеността на личния живот и личните данни;
* Сигурност на мрежите и информационните системи;
* Нарушения, които засягат финансовите интереси на Европейския съюз;
* Трудово законодателство.

Списък с актовете на Европейския съюз, които се отнасят до сигналите за нарушения по ЗЗЛПСПОИН, се съдържа в приложение към ЗЗЛПСПОИН. Ако считате, че в дейността на Софийски градски съд са допуснати нарушения на тези актове и сте в кръга на сигнализиращите лица по ЗЗЛПСПОИН, имате право да подадете сигнал чрез канала за вътрешно подаване.

1. **Как да подадете сигнал чрез канала за вътрешно подаване в Софийски градски съд (ред за подаване на сигнали за нарушения)**

Софийски градски съд осигурява подаването на сигнали по ЗЗЛПСПОИН писмено, включително чрез електронна поща, или устно.

**За подаване на писмен сигнал** може да използвате образеца на [Формуляр за регистриране на сигнал за подаване на информация за нарушения съгласно ЗЗЛПСПОИН](https://sgs.justice.bg/upload/103576/%D0%9F%D1%80%D0%B8%D0%BB%D0%BE%D0%B6%D0%B5%D0%BD%D0%B8%D0%B5%20%E2%84%96%201%20%D0%A4%D0%BE%D1%80%D0%BC%D1%83%D0%BB%D1%8F%D1%80%20%D0%B7%D0%B0%20%D1%80%D0%B5%D0%B3%D0%B8%D1%81%D1%82%D1%80%D0%B8%D1%80%D0%B0%D0%BD%D0%B5%20%D0%BD%D0%B0%20%D1%81%D0%B8%D0%B3%D0%BD%D0%B0%D0%BB.docx), като попълните само Част I – V включително, положите саморъчен подпис и депозирате на място в служба „Регистратура“ на Софийски градски съд в сградата на бул. „Витоша“ № 2 или в сградата на ул. „Черковна“ № 90 или изпратите по пощата попълнения и подписан формуляр на адрес: гр. София, бул. „Витоша“ № 2, Софийски градски съд до лицето, което разглежда сигнали по ЗЗЛПСОИН. В срок от 7 дни след получаването на сигнала лицето, което приема и регистрира сигнали по ЗЗЛПСОИН, ще потвърди получаването и ще Ви предостави информация за регистриране на сигнала и неговия уникален идентификационен номер и дата. Всяка следваща информация или комуникация във връзка със сигнала се прилага към този уникален идентификационен номер.

**За подаване на сигнал чрез електронна поща** може да използвате образеца на [Формуляр за регистриране на сигнал за подаване на информация за нарушения съгласно ЗЗЛПСПОИН](https://sgs.justice.bg/upload/103576/%D0%9F%D1%80%D0%B8%D0%BB%D0%BE%D0%B6%D0%B5%D0%BD%D0%B8%D0%B5%20%E2%84%96%201%20%D0%A4%D0%BE%D1%80%D0%BC%D1%83%D0%BB%D1%8F%D1%80%20%D0%B7%D0%B0%20%D1%80%D0%B5%D0%B3%D0%B8%D1%81%D1%82%D1%80%D0%B8%D1%80%D0%B0%D0%BD%D0%B5%20%D0%BD%D0%B0%20%D1%81%D0%B8%D0%B3%D0%BD%D0%B0%D0%BB.docx), като попълните само Част I – V включително, подпишете с квалифициран електронен подпис (КЕП) и изпратите на адрес: [y.a.asenova@scc.bg](mailto:y.a.asenova@scc.bg) . В срок от 7 дни след получаването на сигнала лицето, което приема и регистрира сигналите по ЗЗЛПСОИН, ще потвърди получаването и ще Ви предостави информация за регистриране на сигнала и неговия уникален идентификационен номер и дата.

Всяка следваща информация или комуникация във връзка със сигнала се прилага към този уникален идентификационен номер.

**Устно подаване на сигнал** става на място в Софийски градски съд в сградата на бул. „Витоша“ № 2.

Устното подаване на сигнал може да се осъществи по телефона на номер 02/9219825, а по искане на сигнализиращото лице – чрез лична среща в уговорен между него и лицето, което приема и регистрира сигналите по ЗЗЛПСОИН вподходящ срок. Устният сигнал се документира чрез попълване на [Формуляр за регистриране на сигнал за подаване на информация за нарушения съгласно ЗЗЛПСПОИН](https://sgs.justice.bg/upload/103576/%D0%9F%D1%80%D0%B8%D0%BB%D0%BE%D0%B6%D0%B5%D0%BD%D0%B8%D0%B5%20%E2%84%96%201%20%D0%A4%D0%BE%D1%80%D0%BC%D1%83%D0%BB%D1%8F%D1%80%20%D0%B7%D0%B0%20%D1%80%D0%B5%D0%B3%D0%B8%D1%81%D1%82%D1%80%D0%B8%D1%80%D0%B0%D0%BD%D0%B5%20%D0%BD%D0%B0%20%D1%81%D0%B8%D0%B3%D0%BD%D0%B0%D0%BB.docx), от лицето, което приема и регистрира сигналите по ЗЗЛПСОИН, който предлага на подаващия сигнала да го подпише при желание от негова страна.

Към сигнала могат да се приложат всякакъв вид източници на информация, подкрепящи изложените в него твърдения, и/или позоваване на документи, в т.ч. посочване на данни за лица, които биха могли да потвърдят съобщените данни или да предоставят допълнителна информация. Ако сигналът не отговаря на изискванията на чл. 15, ал. 1 от ЗЗЛПСПОИН, на сигнализиращото лице се изпраща съобщение за отстраняване на допуснатите нередовности в 7-дневен срок от получаване на сигнала. Ако нередовностите не бъдат отстранени в този срок, сигналът заедно с приложенията към него се връща на сигнализиращото лице.

Лицето, което разглежда сигнали по ЗЗЛПСОИН ще Ви предостави обратна информация за предприетите действия в срок, не по-дълъг от три месеца след потвърждаването на получаването на сигнала.

Вашата самоличност и самоличността на всяко друго лице, посочено в сигнала ще бъде надлежно защитени и ще бъдат предприети нужните мерки за ограничаване на достъпа до сигнала на неоправомощени лица.

Моля имайте предвид, че:

* Всеки сигнал се проверява по отношение на неговата достоверност.
* По регистрирани анонимни сигнали или сигнали, отнасящи се до нарушения, извършени преди повече от две години, не се образува производство.
* Не се разглеждат регистрирани сигнали, които не попадат в обхвата на ЗЗЛПСПОИН и съдържанието на които не дава основания да се приемат за правдоподобни.
* Регистрирани сигнали, съдържащи очевидно неверни или заблуждаващи твърдения за факти, се връщат с указание към сигнализиращото лице за коригиране на твърденията и за отговорността, която носи за набедяване по чл. 286 от Наказателния кодекс.

1. **Как обработваме личните Ви данни във връзка с подадени сигнали за нарушения по ЗЗЛПСПОИН (специално уведомление за поверителност)**

**Администратор на личните данни**

Софийски градски съд, адрес: гр. София, бул. „Витоша“ № 2, ЕИК 000696532.

**Цели на обработване на личните данни в сигналите за нарушения**

Личните данни се обработват за целите на осигуряването на защитата на лицата, които подават сигнали или публично оповестяват информация за нарушения на българското законодателство или на актовете на Европейския съюз, станала им известна при или по повод изпълнение на трудовите им задължения или в друг работен контекст по смисъла на ЗЗЛПСПОИН, както и за изпълнение на съответните законови задължения.

**Правно основание за обработване на личните данни**

Личните Ви данни се обработват на основание чл. 6, § 1, букви „в“ и „д“ от Регламент (ЕС) 2016/679 (Общ регламент относно защитата на данните) във връзка със задълженията, които произтичат от Закона за защита на лицата, подаващи сигнали или публично оповестяващи информация за нарушения.

**Получатели на личните данни**

Достъп до личните данни, съдържащи се в сигналите за нарушения, имат лицата, отговарящи за приемането, регистрирането и разглеждането на сигналите, определени за Софийски градски съд. Разкриването на самоличността на лицата и на информацията, свързана с подадените сигнали за нарушения, се допуска само при условията на чл. 31 от ЗЗЛПСПОИН, а именно:

1. при изрично писмено съгласие на сигнализиращото лице. Изричното писмено съгласие се подава писмено или в електронна форма пред лицето, което приема и регистрира сигнала;
2. когато това е необходимо и пропорционално задължение, наложено от българското законодателство или от правото на Европейския съюз в контекста на разследвания от национални органи или на съдебни производства, включително с оглед на гарантиране правото на защита на засегнатото лице. В тези случаи сигнализиращото лице се уведомява за необходимостта от разкриването с писмено уведомление от лицето, което разглежда сигнала, което се мотивира. Сигнализиращото лице не се уведомява, когато с това се застрашава разследването или съдебното производство.

**Личните данни не се предават в трета държава или международна организация.**

Ако възникне правно задължение за предаване на данните, Софийски градски съд ще информира сигнализиращите лица преди предаването и ще представи приложимите за конкретния случай мерки, които гарантират адекватността на защитата на личните данни.

**Срок за съхранение на личните данни**

Личните данни се съхраняват в срок, който се определя при отчитане на следните критерии:

1. времето за извършване на проверката по сигнала;
2. времето, необходимо за по-нататъшни разследвания;
3. времето за съхранение на сигнала съгласно чл. 18, ал. 2, т. 9 от ЗЗЛПСПОИН.

**Значение на предоставените лични данни**

Предоставянето на личните Ви данни за целите на подаване на сигнали за нарушение е задължително изискване, а непредоставянето на данните и подаването на анонимни сигнали е пречка да се образува производство по сигнала, в съответствие с чл. 9, т. 1 от ЗЗЛПСПОИН.

**Права на субектите на данни**

При обработване на личните Ви данни разполагате с правата по Регламент (ЕС) 2016/679, които може да упражните по реда, посочен в Политика за защита на личните данни в Софийски градски съд.

В допълнение към посочените в Регламент (ЕС) 2016/679 права имате и следните права по ЗЗЛПСПОИН:

* да прецените дали желаете да подпишете документирания устен сигнал (чл. 15, ал. 3 от ЗЗЛПСПОИН);
* да бъдете информиран за получаването на сигнала в срок от 7 дни след получаването (чл. 16, т. 1 от ЗЗЛПСПОИН);
* да получите информация за процедурите за външно подаване на сигнали към Комисията за защита на личните данни (КЗЛД), в качеството ѝ на централен орган за външно подаване на сигнали, а когато е уместно – към институциите, органите, службите и агенциите на Европейския съюз (чл. 16, т. 5 от ЗЗЛПСПОИН);
* да бъдете информиран за препращането на сигнала Ви до КЗЛД при необходимост от предприемане на действия от нейна страна (чл. 16, т. 11, б. „г“ от ЗЗЛПСПОИН);
* да Ви бъдат съобщени предприетите действия, окончателните резултати от проверката по сигнала, заедно с мотивите (чл. 16, т. 4 във връзка с чл. 17, ал. 1, т. 4 от ЗЗЛПСПОИН).

|  |
| --- |
|  |